Bayer verkoop sy dieregesondheidsonderneming | Landbou
Bayer gaan sy dieregesondheidsonderneming aan die Amerikaanse maatskappy Elanco Animal Health verkoop.
Bayer het op 20 Augustus bekend gemaak dat die transaksie sowat $7,6 miljard (sowat R117 miljard) beloop, wat met kontant en Elanco-aandele betaal sal word.
Die disinvestering sal na verwagting middel volgende jaar afgehandel word, onderhewig aan die voldoening aan die gebruiklike afsluitingsvoorwaardes. Bayer beoog om sy aandeel in Elanco met verloop van tyd te beëindig.
Mnr. Werner Baumann, voorsitter van Bayer AG se direksie, sê in 'n verklaring die transaksie versterk sy fokus daarop om 'n wêreldleier in lewenswetenskappe te wees.
Die verkoop van Bayer Animal Health is die grootste transaksie in 'n reeks portefeuljestappe waarmee Bayer in November 2018 begin het. Die maatskappy het vroeër aangekondig dat hy sy handelsmerke Coppertone en Dr. Scholl's, asook sy 60%-aandeel in die Duitse onderneming Currenta verkoop.
Luidens die verklaring sal die jongste transaksie 'n dieregesondheidsmaatskappy skep wat die drie topplekke in 'n wye verskeidenheid van spesies en streke sal beklee.
Dit sal Elanco se portefeulje van vooraanstaande wêreldhandelsmerke versterk en sy innoverings-, navorsings- en ontwikkelingsvermoë ondersteun.
Mnr. Jeffrey N. Simmons, president en uitvoerende hoof van Elanco, sê die samevoeging van Elanco se sterk verhouding met veeartse en Bayer se leierskap in kleinhandel en e-handel sal op die lange duur tot voordeel van al sy kliënte strek.
Bayer Animal Health is luidens die verklaring 'n wêreldleier in sy segment, met verkope van $1,8 miljard (sowat R27,7 miljard) in sy 2018-boekjaar. Dit ontwikkel en bemark innoverende produkte en oplossings om siektes by troetel- en produksiediere te voorkom en te behandel.
Dit sluit die Advantage-produkte in vir die bestryding van vlooie, bosluise en wurms, asook die Seresto-halsband, waarvan verkope vinnig groei.
Ingevolge die ooreenkoms met Elanco sal alle werknemers van Bayer Animal Health vir minstens 'n jaar teen die eensydige beëindiging van hul indiensneming beskerm word.